Document ID: 32004R2269

NEUVOSTON ASETUS (EY) N:o 2269/2004,
annettu 20 päivänä joulukuuta 2004,
asetusten (EY) N:o 2340/2002 ja (EY) N:o 2347/2002 muuttamisesta vuonna 2004 Euroopan unioniin liittyneiden jäsenvaltioiden syvänmeren lajien kalastusmahdollisuuksien osalta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan yhteisö perustuu tehdyn asiakirjan (jäljempänä ’vuoden 2003 liittymisasiakirja’) (1) ja erityisesti sen 57 artiklan 2 kohdan,
ottaa huomioon komission ehdotuksen,
sekä katsoo seuraavaa:
(1)
Vuoden 2003 liittymisasiakirjassa syvänmeren kalakantojen kalastusmahdollisuuksien vahvistamisesta vuosiksi 2003 ja 2004 16 päivänä joulukuuta 2002 annettua neuvoston asetusta (EY) N:o 2340/2002 (2) ei ole mukautettu syvänmeren lajien kalastusmahdollisuuksien myöntämiseksi uusille jäsenvaltioille. Sen vuoksi on tarpeen myöntää tällaisia kalastusmahdollisuuksia vuonna 2004 liittyneille jäsenvaltioille ottaen huomioon vuonna 2002 käytettyjen kaltaiset kalastustavat, jotta näiden jäsenvaltioiden kalastajat voivat jatkaa toimintaansa.
(2)
Kalastusmahdollisuuksien myöntämisen ei pitäisi johtaa siihen, että ennen 1 päivää toukokuuta 2004 sääntöjenmukaisesti pyydettyihin saaliisiin sovellettaisiin yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetun neuvoston asetuksen (ETY) N:o 2847/93 (3) 23 artiklan 1 kohdan, TACien ja kiintiöiden vuosittaiseen hallinnoimiseen liittyvien lisäedellytysten käyttöönottamisesta 6 päivänä toukokuuta 1996 annetun neuvoston asetuksen (EY) N:o 847/96 (4) 5 artiklan tai elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (5) 26 artiklan mukaisia kiintiöiden vähennyksiä.
(3)
Syvänmeren kantojen kalastukseen sovellettavista kalastusmahdollisuuksien saamista koskevista erityisistä vaatimuksista ja niihin liittyvistä edellytyksistä 16 päivänä joulukuuta 2002 annetussa neuvoston asetuksessa (EY) N:o 2347/2002 (6) säädetään sellaisen kalastuslaivaston, jolla on lupa purkaa huomattavia määriä syvänmeren lajeja, tehoa ja kapasiteettia koskevat enimmäismäärät ja määritellään näiden enimmäismäärien vahvistamista koskeva viitejakso, joka on mainitun asetuksen voimaantuloa edeltävät kolme vuotta. Enimmäismäärien vahvistamista koskevassa viitejaksossa olisi otettava huomioon viime vuodet, jotta uusien jäsenvaltioiden kalastajat voivat jatkaa toimintaansa.
(4)
Jotta asetuksia (EY) N:o 2340/2002 ja (EY) N:o 2347/2002 voitaisiin soveltaa vuonna 2004 liittyneisiin jäsenvaltioihin liittymispäivästä, tämän asetuksen on tultava voimaan 1 päivänä toukokuuta 2004.
(5)
Tämän vuoksi asetukset (EY) N:o 2340/2002 ja (EY) N:o 2347/2002 olisi muutettava vastaavasti,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2340/2002 seuraavasti:
1)
Lisätään artikla seuraavasti:
”3 a artikla
1. Vuonna 2004 liittyneiden jäsenvaltioiden alusten 1 päivän tammikuuta ja 1 päivän toukokuuta 2004 välisenä aikana pyytämät saaliit luetaan liitteessä I vahvistettuihin kiintiöihin.
2. Edellä 1 kohdassa tarkoitettujen jäsenvaltioiden on viimeistään 15 päivän kuluttua tämän asetuksen julkaisemisesta Euroopan unionin virallisessa lehdessä ilmoitettava komissiolle 1 päivän tammikuuta ja 1 päivän toukokuuta 2004 välisenä aikana pyytämiensä saaliiden määrä.”
2)
Lisätään artikla seuraavasti:
”4 a artikla
Asetuksen (ETY) N:o 2847/93 23 artiklan 1 kohtaa, asetuksen (EY) N:o 847/96 5 artiklaa ja elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun asetuksen (EY) N:o 2371/2002 (7) 26 artiklaa ei sovelleta vuonna 2004 liittyneiden jäsenvaltioiden alusten ennen 1 päivää toukokuuta 2004 pyytämiin saaliisiin, jotka ylittävät tämän asetuksen liitteessä I vahvistetun kiintiön.”
3)
Muutetaan liite I tämän asetuksen liitteen mukaisesti.
2 artikla
Lisätään asetuksen (EY) N:o 2347/2002 4 artiklaan kohta seuraavasti:
”3. Poiketen siitä, mitä 1 kohdassa säädetään, vuonna 2004 liittyneiden jäsenvaltioiden on laskettava niiden alustensa kokonaiskoneteho ja kokonaisvetoisuus, jotka vuonna 2000 tai 2001 taikka 2002 ovat purkaneet yli 10 tonnia minkä tahansa syvänmeren lajien sekoituksia. Nämä kokonaisarvot on ilmoitettava komissiolle.”
3 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tätä asetusta sovelletaan 1 päivästä toukokuuta 2004 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 2004.

Labels: 15
6